钦定古今图书集成/方舆汇编/职方典/第1156卷 > 《自均州繇玉虚宿紫霄宫记》前人
## 钦定古今图书集成/方舆汇编/职方典/第1156卷 > 《自均州繇玉虚宿紫霄宫记》前人

规均州城而半之，则皆真武宫也。宫曰“净乐”，谓真武
尝为净乐国太子也。延袤不下，帝者居矣。真武者，元
武神也。自文皇帝尊宠之，而道家神其说，以为修道
于武当之上，而宫其巅山之胜，既以甲天下，而神亦
遂赫奕，为世所慕趋。春三月望，余晨过净乐，憩紫云
亭。少时出南门二里许，乃行田间，两山翼之，平绿被
垄。时积燠颇困人，少女风袭肌，为之一快，不知其媒
雨也已一舍，饭迎恩宫，杀净乐之半。又数里，稍稍入
山，然渐为驰道，山口垂阖，绰楔跨之，榜曰治世元岳，
世宗朝所建也，山初不以岳名，按郦道元《水经注》云：
“武当山，一曰太和，一曰㟥上，又曰仙室。”《荆州图副记》
曰：“晋咸和初，历阳谢允弃罗令，隐遁”玆山，曰谢罗山。
而文皇帝为特赐名曰太岳。至世宗，乃复尊称曰元
岳，以冠五岳云。谓“武当”者，非真武不得当也。自是为
修真，为元和，为遇真，凡三观，驰道益辟。左右杉松万
株，大者如抱。自遇真五里而为玉虚宫。曰“玉虚”者，谓
真武为玉虚师相也，大可包净乐之二。其东庑有三
丰道人像。三丰张姓，当高皇帝时游人间，筑净室于
兹地，曰“是不久当显。”俄弃去。而文皇帝数使都给事
濙奉书招之，凡十馀年弗得，则为之像，又赠以《真人
诰》。今所奉书及诰犹在已，饭玉虚，出，取右道逶迤而
上，稍有涧壑之属。微雨时将风来，衣辄单，乃稍有峭
壁，折而龙泉。观其阳为大壑绾口，相距三丈许为桥，
桥下水流潺湲不绝，怪石怒起若斗，四壁无所不造，
大杉松衣之。吾向所记洞庭、资庆、包山之胜，蔑如也。
度桥，径已绝前旌类破壁而出。自是皆行巉岩间，而
雨益甚，舁者强自力前所指问道人掌故，气勃窣不
暇答。山之胜，亦若驰而舍我。独峰顶苍白云冒之，倏
忽数千百变，乔夭得雨，秀倩扑眉睫，以此自愉，适忘
其湿之侵也。度日景已下舂，始抵紫霄宫。宫前为池
曰“禹迹”，有亭踞其右。池合宫之溜而汇焉。潺湲竑
所受汇已众，又暴得雨，上奋若有蛰。借以起者，浮鸭
数头，绿净可翫。既入门，雨益急，衣湿透袓服，顾左右
分谢。候吏齿击不能句，乃入道士室，构火燎衣，探案
头得《黄庭》一卷。读之，命酒三爵。时雨声不可耐，且为
次日道路虞，而倦甚，目不胜睫也，乃就枕。